### NN 120/2025 (12.9.2025.), Odluka o visini naknade predsjednicima, potpredsjednicima i članovima izbornih povjerenstava i biračkih odbora za provedbu dopunskih izbora

VLADA REPUBLIKE HRVATSKE

1709

Na temelju članka 46. stavka 3. Zakona o lokalnim izborima (»Narodne novine«, br. 144/12., 121/16., 98/19., 42/20., 144/20. i 37/21.), Vlada Republike Hrvatske je na sjednici održanoj 11. rujna 2025. donijela

ODLUKU

O VISINI NAKNADE PREDSJEDNICIMA, POTPREDSJEDNICIMA I ČLANOVIMA IZBORNIH POVJERENSTAVA I BIRAČKIH ODBORA ZA PROVEDBU DOPUNSKIH IZBORA

I.

Ovom Odlukom utvrđuje se visina naknade za rad predsjednicima, potpredsjednicima i članovima izbornih povjerenstava i biračkih odbora za provedbu dopunskih izbora u jedinicama lokalne i područne (regionalne) samouprave u mandatu 2025. – 2029.

II.

Predsjedniku, potpredsjedniku i članovima stalnog sastava županijskih izbornih povjerenstava određuje se naknada u iznosu od 800,00 eura neto po osobi.

Iznimno od stavka 1. ove točke, kad se provode dopunski izbori samo u jedinici područne (regionalne) samouprave, predsjedniku, potpredsjedniku i članovima stalnog sastava županijskih izbornih povjerenstava za provedbu tih izbora određuje se naknada u iznosu od 700,00 eura neto po osobi.

Iznimno od stavaka 1. i 2. ove točke, kad se provode dopunski izbori samo u jedinici odnosno jedinicama lokalne samouprave, predsjedniku, potpredsjedniku i članovima stalnog sastava županijskih izbornih povjerenstava za provedbu tih izbora određuje se naknada prema ukupnom broju biračkih mjesta na kojima se provode izbori na području nadležnosti tog županijskog izbornog povjerenstva u iznosima utvrđenim u točkama III., IV. i V. ove Odluke.

III.

Predsjedniku, potpredsjedniku i članovima stalnog sastava izbornih povjerenstava gradova i općina s 21 i više biračkih mjesta određuje se naknada u iznosu od 550,00 eura neto po osobi.

Iznimno od stavka 1. ove točke, kad se provode dopunski izbori samo u jedinici područne (regionalne) samouprave, predsjedniku, potpredsjedniku i članovima stalnog sastava gradskih i općinskih izbornih povjerenstava za provedbu tih izbora određuje se naknada u iznosu od 410,00 eura neto po osobi.

Iznimno od stavaka 1. i 2. ove točke, kad se provode dopunski izbori samo u jedinici odnosno jedinicama lokalne samouprave, predsjedniku, potpredsjedniku i članovima stalnog sastava gradskih i općinskih izbornih povjerenstava za provedbu tih izbora određuje se naknada u iznosu od 500,00 eura neto po osobi.

IV.

Predsjedniku, potpredsjedniku i članovima stalnog sastava izbornih povjerenstava gradova i općina s 11 do 20 biračkih mjesta određuje se naknada u iznosu od 500,00 eura neto po osobi.

Iznimno od stavka 1. ove točke, kad se provode dopunski izbori samo u jedinici područne (regionalne) samouprave, predsjedniku, potpredsjedniku i članovima stalnog sastava gradskih i općinskih izbornih povjerenstava za provedbu tih izbora određuje se naknada u iznosu od 380,00 eura neto po osobi.

Iznimno od stavaka 1. i 2. ove točke, kad se provode dopunski izbori samo u jedinici odnosno jedinicama lokalne samouprave, predsjedniku, potpredsjedniku i članovima stalnog sastava gradskih i općinskih izbornih povjerenstava za provedbu tih izbora određuje se naknada u iznosu od 450,00 eura neto po osobi.

V.

Predsjedniku, potpredsjedniku i članovima stalnog sastava izbornih povjerenstava gradova i općina s 1 do 10 biračkih mjesta određuje se naknada u iznosu od 450,00 eura neto po osobi.

Iznimno od stavka 1. ove točke, kad se provode dopunski izbori samo u jedinici područne (regionalne) samouprave, predsjedniku, potpredsjedniku i članovima stalnog sastava gradskih i općinskih izbornih povjerenstava za provedbu tih izbora određuje se naknada u iznosu od 350,00 eura neto po osobi.

Iznimno od stavaka 1. i 2. ove točke, kad se provode dopunski izbori samo u jedinici odnosno jedinicama lokalne samouprave, predsjedniku, potpredsjedniku i članovima stalnog sastava gradskih i općinskih izbornih povjerenstava za provedbu tih izbora određuje se naknada u iznosu od 400,00 eura neto po osobi.

VI.

U jedinici područne (regionalne) samouprave u kojoj ne bude zaprimljena niti jedna pravovaljana kandidacijska lista, a dopunski izbori nisu raspisani u jedinici odnosno jedinicama lokalne samouprave s područja te jedinice područne (regionalne) samouprave, predsjedniku, potpredsjedniku i članovima stalnog sastava županijskih izbornih povjerenstava određuje se naknada u visini od 300,00 eura neto po osobi.

U jedinicama područne (regionalne) samouprave u kojima ne bude zaprimljena niti jedna pravovaljana kandidacijska lista, ali se provode dopunski izbori u jedinici odnosno jedinicama lokalne samouprave na području te jedinice područne (regionalne) samouprave, predsjedniku, potpredsjedniku i članovima stalnog sastava županijskih izbornih povjerenstava određuje se naknada u visini od 750,00 eura neto po osobi.

U jedinicama lokalne samouprave u kojima ne bude zaprimljena niti jedna pravovaljana kandidacijska lista, a dopunski izbori nisu raspisani u jedinici područne (regionalne) samouprave s područja tih jedinica lokalne samouprave, predsjedniku, potpredsjedniku i članovima stalnog sastava županijskog izbornog povjerenstva određuje se naknada u visini od 200,00 eura neto po osobi, a predsjedniku, potpredsjedniku i članovima stalnog sastava gradskih i općinskih izbornih povjerenstava određuje se naknada u visini od 300,00 eura neto po osobi.

VII.

Predsjedniku, potpredsjedniku i članovima stalnog sastava gradskih i općinskih izbornih povjerenstava koji su imenovani u istom sastavu za provedbu dopunskih izbora u više jedinica lokalne samouprave određuje se naknada prema ukupnom broju biračkih mjesta na kojima se provode izbori na području nadležnosti tog izbornog povjerenstva u iznosima utvrđenim u točkama III., IV. i V. ove Odluke.

VIII.

Članovima proširenog sastava izbornih povjerenstava određuje se naknada u visini od 65 % iznosa naknade iz točaka II., III., IV., V., VI. i VII. ove Odluke.

IX.

Predsjedniku, potpredsjedniku i članovima biračkih odbora za provedbu dopunskih izbora određuje se naknada u iznosu od:

– 80,00 eura neto po osobi za predsjednike i potpredsjednike biračkih odbora

– 60,00 eura neto po osobi za članove biračkih odbora.

X.

Sredstva za pokriće troškova izbora pojedine jedinice, a time i troškova naknade za rad izbornih tijela osiguravaju se u proračunu te jedinice.

Sredstvima za provedbu izbora raspolaže izborno povjerenstvo jedinice, koje je odgovorno za raspodjelu i trošenje sredstava te dodjelu odgovarajućih sredstava izbornim tijelima.

XI.

Kada se dopunski izbori provode istodobno u jedinici područne (regionalne) samouprave i jedinici lokalne samouprave, svaka jedinica snosi troškove naknade za rad za svoje izborno povjerenstvo.

Kada se dopunski izbori provode u jedinicama lokalne samouprave, jedinice lokalne samouprave snose troškove naknade za rad županijskog izbornog povjerenstva, razmjerno u jednakim dijelovima.

XII.

Izborna povjerenstva jedinica objavit će cjelovito izvješće o visini troškova izbora i načinu njihova korištenja, u roku od 30 dana od dana objave službenih rezultata izbora.

XIII.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/378
 Urbroj: 50301-04/32-25-3
 Zagreb, 11. rujna 2025.

Predsjednik
 mr. sc. Andrej Plenković, v. r.